b'\n_START_ARTICLE_\nMustatupelo\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nMustatupelo on melko nopeakasvuinen ja pitk\xc3\xa4ik\xc3\xa4inen puu, joka kasvaa keskim\xc3\xa4\xc3\xa4rin 18\xe2\x80\x9324 metri\xc3\xa4 korkeaksi. Parhailla kasvupaikoilla se voi kuitenkin saavuttaa yli 35 metrin korkeuden ja 120 senttimetrin rinnankorkeusl\xc3\xa4pimitan._NEWLINE_Mustatupelolla on suora runko, leve\xc3\xa4n kartiomainen tai pylv\xc3\xa4sm\xc3\xa4inen latvus, tihe\xc3\xa4 lehv\xc3\xa4st\xc3\xb6 ja hennot, siirottavat haarat. R\xc3\xa4mealueilla kasvavat puuyksil\xc3\xb6t (var. biflora) ovat yleens\xc3\xa4 tyviosastaan hyvin leveit\xc3\xa4 ja niill\xc3\xa4 on syv\xc3\xa4lle maahan ulottuva p\xc3\xa4\xc3\xa4juuri. Kaarna on harmaanruskeaa ja alkaa vanhemmiten halkeilla ep\xc3\xa4s\xc3\xa4\xc3\xa4nn\xc3\xb6llisiksi harjanteiksi ja vinoneli\xc3\xb6n muotoisiksi levyiksi. Nahkaiset lehdet sijaitsevat varrella kierteisesti tihein\xc3\xa4 ruusukkeina. Lehtilapa on leve\xc3\xa4nsoikea, ehytlaitainen, kalju ja kiilt\xc3\xa4v\xc3\xa4n tummanvihre\xc3\xa4. Syksyll\xc3\xa4 lehdet muuttuvat kauniin kirkkaanpunaisiksi tai keltaisiksi._NEWLINE_Mustatupelo kukkii huhti\xe2\x80\x93kes\xc3\xa4kuussa ja kantaa hedelm\xc3\xa4\xc3\xa4 syys\xe2\x80\x93lokakuussa. Se on enimm\xc3\xa4kseen kaksikotinen kasvi eli suurin osa sen hede- ja emikukista sijaitsee eri puuyksil\xc3\xb6iss\xc3\xa4. Pienet, vihert\xc3\xa4v\xc3\xa4nvalkoiset kukat sijaitsevat puussa yksitt\xc3\xa4in tai muodostavat per\xc3\xa4llisi\xc3\xa4 ja py\xc3\xb6reit\xc3\xa4 kukintoja. Mehil\xc3\xa4isten tai tuulen p\xc3\xb6lytetty\xc3\xa4 emikukat niist\xc3\xa4 kehittyy noin sentin mittaisia, munan muotoisia ja sinimustia marjoja, jotka putoavat maahan syys\xe2\x80\x93marraskuun aikana. Siemenet levi\xc3\xa4v\xc3\xa4t puun ymp\xc3\xa4rist\xc3\xb6\xc3\xb6n marjoja sy\xc3\xb6vien el\xc3\xa4inten mukana.\n_START_SECTION_\nLevinneisyys\n_START_PARAGRAPH_\nMustatupelo on kotoisin Pohjois-Amerikan it\xc3\xa4osista, jossa sen levinneisyysalue ulottuu koillisessa Maineen ja New Yorkiin, luoteessa Michiganiin ja Illinoisiin, lounaassa Texasiin ja kaakossa Floridaan. Sit\xc3\xa4 esiintyy paikallisesti my\xc3\xb6s Meksikon keski- ja etel\xc3\xa4osissa.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nMustatupelo viihtyy varsin vaihtelevissa olosuhteissa. Se menestyy yht\xc3\xa4 lailla rannikkotasankojen alluviaalisessa maaper\xc3\xa4ss\xc3\xa4 kuin vuorten alarinteiden ja solien hiekkaisessa savimaassa noin 900 metrin korkeudelle asti.\n_START_SECTION_\nK\xc3\xa4ytt\xc3\xb6\n_START_PARAGRAPH_\nMustatupeloa hy\xc3\xb6dynnet\xc3\xa4\xc3\xa4n paljon hunaja- ja koristekasvina. Sen kevyest\xc3\xa4 ja tasasyisest\xc3\xa4 puuaineksesta valmistetaan sahatavaraa, puuviilua ja selluloosaa sek\xc3\xa4 jonkin verran ratap\xc3\xb6lkkyj\xc3\xa4. Tupeloviilua k\xc3\xa4ytet\xc3\xa4\xc3\xa4n erilaisten laatikoiden, korien, huonekalujen ja sisustuselementtien rakennusmateriaalina. Koska puuaines on verraten kest\xc3\xa4v\xc3\xa4\xc3\xa4, siit\xc3\xa4 tehd\xc3\xa4\xc3\xa4n my\xc3\xb6s lattialautoja, lasitehtaiden valsseja, aseiden peri\xc3\xa4 ja erilaisia p\xc3\xb6lkkyj\xc3\xa4._NEWLINE_Mustatupelo tarjoaa suojaa ja ravintoa monille villiel\xc3\xa4imille. Linnut ja nis\xc3\xa4kk\xc3\xa4\xc3\xa4t sy\xc3\xb6v\xc3\xa4t sen marjoja ja valkoh\xc3\xa4nt\xc3\xa4peura k\xc3\xa4ytt\xc3\xa4\xc3\xa4 ravinnokseen sen nuoria versoja.'